હિન્દી ધારાવાહિકની એક દુનિયા એ પણ હતી જેમાં ઉડાન, રજની જેવી ધારાવાહિકે લોકોના હૃદયમાં રાજ કર્યું હતું. શક્ય છે આ ધારાવાહિકોનું નામ કદાચ આજની યુવા પેઢીને ખબર નહીં હોય. આ તે સમયની વાત છે જ્યારે દૂરદર્શન એક માત્ર ટેલિવિઝન દ્વારા ઘરઘરમાં છવાયેલું હતું. ઉડાન ધારાવાહિકને કવિતા ચૌધરીએ દિગ્દર્શિત કરી હતી. ઉડાન તેમની મોટી બહેનના જીવન પર આધારિત હતી. એક એવી સ્ત્રીની વાત જેણે પુરુષોની દુનિયામાં પ્રથમવાર મહિલા આઈપીએસ બનવાનું સપનું જોયું હતું અને અનેક તકલીફોને પાર કરી હિંમતથી પુરું પણ કર્યું હતું. આ ધારાવાહિકે અનેક સ્ત્રીઓને સપનાં જોઈને તેને પુરાં કરવાની પ્રેરણા આપી હતી. તો રજનીનું વ્યક્તિત્વ અન્યાય સામે લડવાનું જ નહીં પણ ન્યાય મેળવનાર હતું. રજનીએ ફક્ત સ્ત્રીઓને જ નહીં પુરુષોને પણ અન્યાય સામે લડવા માટે પ્રેરિત કર્યા હતા.